সারা রাজ্যে সব ই-রিকশাকে তিন মাসের মধ্যে ‘রেজিস্ট্রেশন’ বা নথিভুক্ত করানোর নির্দেশ দিল কলকাতা হাইকোর্ট। একটি জনস্বার্থ মামলায় হাইকোর্টের প্রধান বিচারপতি জ্যোতির্ময় ভট্টাচার্য এবং বিচারপতি অরিজিৎ বন্দ্যোপাধ্যায়ের ডিভিশন বেঞ্চ শুক্রবার রাজ্য সরকারকে নির্দেশ দিয়েছে। উচ্চ আদালতের নির্দেশ, যাত্রী-নিরাপত্তার স্বার্থে নথিভুক্তির কাজ শুরু করতে হবে অবিলম্বে। নথিভুক্ত না-হওয়া কোনও ই-রিকশা যেন তিন মাস পরে রাজ্যে চলাচল না-করে। তিন বছর আগে ই-রিকশার নির্দেশিকা তৈরি করেও এত দিন তা রূপায়ণ করা হয়নি কেন, সেই প্রশ্নও তোলেন প্রধান বিচারপতি। আদালতের নির্দেশ, পরিবহণ আইন এবং রাজ্যের নির্দেশিকা মেনে ই-রিকশার মালিককে নিরাপত্তার মান ঠিক রাখতে হবে। এই তিন মাসের মধ্যে কোনও ই-রিকশা দুর্ঘটনায় পড়লে পরিবহণ আইন মেনে যাত্রীকে ক্ষতিপূরণ দিতে হবে।